শেরপুর জেলার ঝিনাইগাতির সহকারী কমিশনার (ভূমি) রায়হান আহমেদ। ৩০ ব্যাচের এই কর্মকর্তা বাংলাদেশ প্রকৌশল ও প্রযুক্তি বিশ্ববিদ্যালয়ের একজন প্রকৌশলী। তিনি উদ্যোগ গ্রহণ করে বিগত প্রায় ২ বছরের অধিককাল যাবৎ নিজে এবং তার সহধর্মিনী একত্রে শ্রম দিয়ে একটি এপ্লিকেশন বানিয়েছেন। যাতে পুরো বাংলাদেশ হাতের মুঠো থাকবে। অর্থাৎ আপনার স্মার্টফোনের মাধ্যমে সেটা সম্ভব। আপনি গুগুল প্লেস্টোর গিয়ে ‘Government Officials Contact’ লিখে সার্চ দিলে এপ্লিকেশনটি পাওয়া যাবে। এপ্লিকেশনটি অফলাইন ভিত্তিক। কোন ধরনের ইন্টারনেটের সাহায্য ছাড়াই এই এপ্লিকেশনটির সাহায্যে আপনি খুব সহজেই যে কোন অফিসের প্রয়োজনীয় নম্বর সংগ্রহ করতে পারবেন এবং এপ্লিকেশন থেকে ফোন কল দিতে পারবেন। এই এপ্লিকেশনটিতে শুধু সরকারি নম্বর এন্ট্রি করা হয়েছে। যাতে কোন অফিসার বদলি হয়ে গেলেও এপ্লিকেশনের নম্বরটি ঠিক থাকে। এই কারণে অনেক অফিসের ক্ষেত্রে দেখা যাবে সেখানে দাফতরিক মোবাইল নম্বর নেই। এপ্লিকেশনটি রিলিজ হয়েছে এক বছর হলো। এই এক বছরে এপ্লিকেশনটি ডাউনলোড হয়েছে প্রায় ২০ হাজার বার। গত বছর ডিসেম্বরে এর প্রাথমিক ভার্সন উদ্বোধন করা হয়। এতে বাংলাদেশের সকল মন্ত্রণালয়/বিভাগ, অধিদফতর ও মাঠ প্রশাসনের প্রায় সকল দফতরের দাফতরিক প্রধানের ফোন, মোবাইল নম্বর, ইমেইল নম্বর খুব সুন্দরভাবে সংযোজিত করা হয়েছে। মোবাইলের কল অপশনের সাথে সেই নম্বরগুলিকে লিংক করা হয়েছে। প্রায় ২০ হাজার ফোন নম্বর বর্তমানে এন্ট্রি দেয়া হয়েছে। তবে, রায়হান আহমেদ বললেন, এটি সকল সরকারি দফতরের ৭০%, কারণ এখনো কিছু কিছু স্বায়ত্বশাসিত প্রতিষ্ঠান, উপজেলা পর্যায়ের কিছু অফিসের ফোন নম্বর না থাকায় তা ধীরে ধীরে এর আওতায় আনতে হচ্ছে।